Cel de-al XIX-lea Congres al Conferinței Curților Constituționale Europene se desfășoară, în perioada 22 -23 mai, la Chișinău.
Evenimentul reunește peste 100 de participanți de peste hotare, președinți și judecători ai curților constituționale europene, observatori și oaspeți de onoare, printre care oficiali de nivel înalt.
Astfel, astăzi, în debutul acestui congres, președintele Curții Constituționale de la Chișinău, Domnica Manole, a declarat că Republica Moldova este un stat mic, care încă își consolidează instituțiile, însă are aspirații mari, iar direcția acestora este Uniunea Europeană.
„Recent, Curtea Constituțională a avizat pozitiv un proiect de modificare a Constituție prin referendum, care se referă la introducerea în Constituție a unui articol dedicat aderării la UE. Sperăm că și populația statului va aproba la referendumul din octombrie introducerea în Constituție a prevederilor referitoare la aderarea la UE – spațiul libertății, securității, justiției și singura opțiune viabilă pentru R. Moldova în prezent”, a subliniat Domnica Manole, transmite Radio Chișinău.
La rândul său, președintele Republicii Moldova, Maia Sandu, a salutat prezența la acest eveniment a judecătorilor constituționali, care „știu cel mai bine cât de importantă este păstrarea și apărarea democrației”. Șefa statului a declarat că trăim vremuri tulburi, în care democrația este în pericol, prin dezinformare și polarizarea societăților, cu implicarea unor forțe politice, grupuri corupte, cu agende care nu au nimic în comun cu procesul democratic.
De asemenea, Maia Sandu a subliniat că războiul ilegal de la graniță pune la încercare valorile fundamentale, iar statele democratice trebuie să lucreze împreună, să investească în reziliența democratică și să construiască instrumente comune.
„Din păcate, Republica Moldova cunoaște prea bine despre aceste încercări de destabilizare, în care actori interni și străini lucrează în tandem pentru a suprima vocea democratică a oamenilor și a pune în pericol agenda noastră de integrare europeană. Trebuie să luptăm mai eficient împotriva corupției în toate sectoarele, inclusiv în sistemul de justiție, care adesea este folosită de regimurile autoritare pentru a submina statele și democrațiile noastre. Trebuie să fim mai eficienți și mai rapizi în reacțiile noastre la acțiunile menite să distrugă procesele și instituțiile democratice”, a declarat Maia Sandu.
De cealaltă parte, președintele Curții Europene a Drepturilor Omului, Síofra O’Leary, a făcut referire la cazurile de la CEDO, care țin de situația din regiune transnistreană, aflată sub controlul de facto al Rusiei, dar și la interferențele în procesele democratice și electorale:
„Când vine vorba de R. Moldova, din păcate este presărată de conflicte. Multe cazuri ce țin de evenimentele din Transnistria, inclusiv de controlul rusesc asupra regiunii, au fost aduse în atenția Curții de la Strasbourg. Din nefericire, prezența militară permanentă în Transnistria continuă să se soldeze cu cazuri la Curte, multe cazuri de constatări de ilegalități.
Cazurile în raport cu R. Moldova de la Curte denotă de asemenea provocările majore din timpurile noastre, discutate pe larg în acest an electoral și în pragul alegerilor europarlamentare. Mă refer, evident, la interferențele electorale și democratice din partea statelor, partidelor sau a indivizilor, pentru care valorile de la baza Convenției constituie amenințări, nu idealuri, după cum a remarcat și președinta Sandu”, a spus Síofra O’Leary.
Conferința Curților Constituționale Europene reunește reprezentanți ai 40 de curți constituționale europene sau echivalentele acestora, fiind și cea mai importantă platformă europeană de cooperare multilaterală între organele judiciare împuternicite cu controlul constituționalității.